Baguio City - Naipisok iti pagbaludan dagiti dua a babae a wanted ken suspek ti budol-budol gang a mangbikbiktima kadagiti natataengan iti siudad ti Baguio.
Nabigbig dagitoy a da Lolita delos Reyes Genesi wenno Lolita Rimando, 59-anyos ken ti kasinsinna a ni Racquel dela Cruz Genesi wennoo Racquel Rimando, 36-anyos ken agpada a residente ti San Fabian, Pangasinan bayat a ti biktima ket ni Mary Lucas, 72-anyos ken residente ti Asin Road, Baguio City.
Sigun iti biktima, manarimaan ti pananganna iti kadakkelan a mall iti siudad idi inasitgan ken nakiyam-ammo kenkuana ti maysa kadagiti suspek no sadino, kinuna daytoy nga ipaayanna ti libre a bitamina ti biktima.
Iti iruruarda, nasalawda ti maysa kadagiti suspek nga agpatpatulong a gumatang ti GI sheet agingga a ti saritaanda ket naibaw-ing iti bank book ken nakumbinsar dagiti suspek ti biktima a mangipakita iti bank book-na kadagitoy.
Sigun iti biktima, idi nakaawaid iti pagtaenganda ken makastrek iti uneg dagiti dua kadagiti suspek, binallaagan daytoy ti kabsatna a dagiti nasao a tao ket adun ti linokoda.
Dagus met a timmaray a naglibas dagiti suspek kalpasan nga inwaragawag ti kabsat ti biktima nga alaenna ti ladawan dagitoy.
Iti baet daytoy, nabaelan dagiti kaarubada a manglapped ken mangkemmeg kadagitoy.
Iti agdama ket dumanon iti nasurok dua a milyon a pisos ti balor ti kwarta ken alahas a naala dagiti suspek ti budol-budol manipud kadagiti nagduduma a biktima dagitoy iti siudad no sadino, kaaduan kadagitoy ket natataengan wenno senior citizens.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn